יערה פלציג

קורות חייה

פלציג נולדה, גדלה והתחנכה בירושלים, הקטנה מבין שלוש אחיות. אביה וסבהּ פרלי פלציג, אמנים במקצועם וחובבי ארכאולוגיה חפרו באדמה וגילו בית בן אלף שנה והפכו אותו לבית המשפחה. פלציג גדלה בבית זה עד שהייתה בת שש, אז הוריה התגרשו והיא עברה עם אמה, פסיכולוגית במקצועה, לתל אביב. פלציג למדה מכיתה א' בבית ספר א.ד. גורדון ובכיתה י' עברה לעירוני א'. בצעירותה למדה התעמלות קרקע ושרה במקהלה. תמיד שאפה להיות שחקנית והחלה ללמוד משחק בחוג תיאטרון, ביכורי העיתים בכיתה ג' ואחר-כך למדה בחוג תיאטרון, תיאטרון הילדים אורנה פורת. עשתה שירות לאומי במעון בית חם לנערות במצוקה בבת ים. למדה במכינת מבוגרים לסטודיו למשחק ע"ש ניסן נתיב, תל אביב (2007-2006) ואחר-כך למדה משחק במסלול התלת-שנתי בניסן נתיב (2010-2007). בכיתתה למדו בין השאר ליאל דניר, ג'ייסון דנינו הולט, יעל איתן, גל לב, אריאל וולף ואיתי זבולון.
יערה פלציג שיחקה בסדרת הנוער בערוץ הילדים "אליפים", ב-2010. היא גילמה את דמותה של דנה, דלידית, יוד ביתניקית, חננית שנמצאת כל היום במעבדה ואינה משתלבת בהתנהגותם הפרועה של הדלידים. פלציג הופיעה בתפקידי אורח בסדרות "חטופים" ו"סרוגים".
פלציג שיחקה בסרטו של אלון זינגמן "בין השמשות" (2011), בתפקיד תמר, נערה בת 15 שחולה בסרטן.
פלציג שיחקה בסרטו של נדב לפיד, "השוטר" (2011), בתפקיד הראשי של שירה. שיחקה משוררת, אחת מבנות החבורה הרדיקלית, שרוצה להנהיג מהפכה חברתית ומחליטה לחטוף אילי הון ישראלים, כדי לפנות בטלוויזיה אל העם ולעורר אותו למהפכה. לצידה שיחקו יפתח קליין, מיכאל אלוני, מנשה נוי, מיכאל מושונוב ורונה-לי שמעון.
היא משחקת בתפקיד הראשי בסרטו של נוני גפן "לא בתל אביב" (2012). לצידה משחקים נוני גפן ורומי אבולעפיה. הסרט מספר על מורה שאחרי שמפטרים אותו מבית-הספר, חוטף תלמידה והם יוצאים למסע בריחה שאליו הם לוקחים את אהבת הנעורים שלו וביניהם נרקם משולש אהבה. הסרט זכה בפסטיבל לוקרנו בנמר הכסף - פרס להפצה בינלאומית. באוקטובר 2012 משתתף בפסטיבל בוורשה ובנובמבר 2012 השתתף בפסטיבל AFI, לוס אנג'לס.
יערה פלציג משחקת (2012) בהצגה "מונוגמיה" בתיאטרון הבימה. היא מגלמת את רותם, נערת מתבגרת ומרדנית, בתם של רמי הויברגר (שהוא גם הבמאי) ואסנת פישמן, שאביה העיתונאי עוזב את הבית ואז היא בורחת בעצמה. היא משחקת בהבימה גם בתפקיד הודיה בהצגה "אם יש גן עדן".
היא משחקת מאז סיום לימודיה בסטודיו של ניסן נתיב בהצגה "כשהאנייה שוקעת", שמספרת על טביעתה של הטיטניק. שם היא משחקת מיליונרית מבוגרת שמסבירה למה הגיוני להציל את העשירים ורק אחר-כך את העניים, אם בכלל. זו הייתה הצגת הסיום שלה בניסן נתיב והיא רצה עד היום בצוותא ובה משחקים כמעט כל בני כיתתה, כ-14 איש.
היא משחקת בהצגה "לקפוץ מעל העננים" בתיאטרון הנפש, בתפקיד הראשי של אלונה (במציאות זו עדי אלטשולר), שבגיל 16 טיפלה בילד מוכה שיתוק מוחין, גילתה שאין מסגרת חברתית לילדים במצבו והקימה את תנועת הנוער "כנפיים של קרמבו", לילדים עם צרכים מיוחדים.
יערה פלציג שיחקה בוידאו ארט "93 (Cover Version)" של ניר עברון, שמספר על התאבדותן הקולקטיבית של 93 מורות ותלמידות שהעדיפו למות מאשר ליפול לידיהם של החיילים הנאצים. היא שיחקה בוידאו-ארט "ללא כותרת" של עמית ברלוביץ', שמספר על זוג שאובד ביער, פוגש אדם שלישי ונוצר ביניהם משולש אהבה.
היא הופיעה בפרסומות טלוויזיה ואינטרנט ובקליפים לדניאל סלומון, רוקפור, חן קליין ואייל אבן צור, יונתן כנען.
אחותה האחת, תמר פלציג, היא שחקנית בניו יורק ואחותה השנייה מעצבת גרפית.
בשנת 2014 החלה לשחק בסדרת הדרמה "זגורי אימפריה" המשודרת בערוץ HOT3, בתפקיד ״שחר״, חברה של אביאל.
ב-2014 שיחקה בתפקיד רננה בסדרה "עממיות" של נאור ציון בערוץ 22.
ב-2014 גילמה פלציג את שירלי, אחת הדמויות המרכזיות בסדרה ״משפחה טובה״, לצד ענת וקסמן, ליאור אשכנזי ואחרים.
בספטמבר 2015 כיכבה בסרט "ירח בבית 12", לצד יובל שרף.
בשנת 2016 סיימה לימודי תסריטאות בבית הספר סם שפיגל לקולנוע ולטלוויזיה.